คลาสสิก โกลด์ ฟิวเจอร์ส ชี้ราคาทองเข้าสู่ช่วงขาขึ้นหลังปรับตัวเพิ่ม 7 วันต่อเนื่อง
คลาสสิก โกลด์ ฟิวเจอร์ส ชี้ราคาทองเข้าสู่ช่วงขาขึ้นหลังปรับตัวเพิ่ม 7 วันต่อเนื่อง โดยมีกรอบการเคลื่อนไหวระหว่างสัปดาห์อยู่ที่ 1,178-1,219 เหรียญ
2 เม.ย. 2558

บริษัท คลาสสิก โกลด์ ฟิวเจอร์ส จำกัด  ระบุว่า ในสัปดาห์ที่ผ่านมา ( 23 มี.ค. – 27 มี.ค.) ราคาทองคำปรับตัวเพิ่มขึ้น 13.44 USDต่อออนซ์ (+1.13 %) โดยมีกรอบการเคลื่อนไหวระหว่างสัปดาห์อยู่ที่ 1,178-1,219 เหรียญ ราคาทองคำสามารถปิดบวกได้ถึง 7 วันทำการติดต่อกัน
โดยขึ้นไปทำจุดสูงสุดที่ 1,219 เหรียญ ซึ่งเป็นผลมาจากปัจจัยบวกระยะสั้นจากเหตุความรุนแรงขึ้นในตะวันออกกลาง เมื่อซาอุดิอาระเบีย สหรัฐอาหรับเอมิเรตส์ คูเวต บาห์เรนและกาตาร์โจมตีทางอากาศต่อกลุ่มกบฏฮูธีในเยเมน ซึ่งถึงแม้ราคาทองคำจะปรับตัวเพิ่มขึ้น แต่ยังขาดปัจจัยพื้นฐานเป็นตัวสนับสนุนทำให้ราคาทองคำอ่อนตัวลงในช่วงถัดมา กองทุน SPDR ยังคงขายทองคำออกมาต่อเนื่อง
สำหรับสัปดาห์นี้ปัจจัยหลักที่จะส่งผลกระทบต่อ ราคาทองคำคือการประกาศตัวเลขเศรษฐกิจสหรัฐ แนะนำติดตามตัวเลขดัชนี PMI ภาคการผลิตในคืนวันพุธ และในวันศุกร์ติดตามตัวเลขยอดการจ้างงาน นอกภาคการเกษตรและตัวเลขอัตราการว่างงาน
ด้านมุมมองทางเทคนิคการที่ราคาทองคำสามารถปิดบวกได้ถึง 7 วันทำการต่อเนื่องเป็นการแสดงถึงความแข็งแกร่งของแรงซื้อซึ่งอาจเป็นจุดเริ่มต้นของขาขึ้นในระยะถัดไปได้ แต่การย่อตัวลงหลังเกิดรูปแบบ climax top คือปรับตัวขึ้นแรงและปรับตัวลดลงทันทีภายในวัน ทำให้มุมมองโดยรวมออกมาเป็น neutral ดังนั้นจึงคาดการณ์การแกว่งตัว sideway ในกรอบ แนวรับระยะสัปดาห์ที่บริเวณ 1,172 / 1,160 / 1,145 แนวต้านระยะสัปดาห์ที่บริเวณ 1,190 / 1,205 / 1,220 คำแนะนำให้ trading ในกรอบ
SPDR Gold Trust กองทุน ETF ทองคำที่ใหญ่ที่สุดในโลก ในช่วงสัปดาห์ที่ผ่านมา (23 มี.ค. – 27 มี.ค.) ขายทองคำออกมา 21.13 ตัน ทำให้มีสถานะถือทองคำเมื่อสิ้นสุดสัปดาห์ทั้งสิ้น 737.24 ตัน
โดยวันจันทร์ที่ผ่านมากองทุน SPDR ไม่ได้ซื้อไม่ได้ขายทองคำเพิ่มเติม ทำให้ปริมาณการถือครองทองคำสุทธิอยู่ที่ 737.24 ตันเท่าเดิม ในเดือนมีนาคมนี้ SPDR ขายทองคำสุทธิทั้งสิ้น 21.13 ตัน ในขณะที่เดือนกุมภาพันธ์ SPDR ซื้อทองคำสุทธิทั้งสิ้น 12.88 ตัน จากรายการการถือครองทองคำของ SPDR จะเห็นว่ากองทุน SPDR ขายทองคำออกมาต่อเนื่องอยู่ ทำให้ sentiment ของตลาดยังคงเป็นเชิงลบ
รายงานการถือครองสถานะสัญญาล่วงหน้าทองคำในตลาด COMEX รายสัปดาห์ สิ้นสุด 24 มี.ค. พบว่า มีสถานะคงค้าง(Open Interest) 433,767 สัญญา เพิ่มขึ้น 4,029 สัญญา โดยสถานะซื้อสุทธิของนักลงทุนกลุ่ม Non-Commercial เพิ่มขึ้น 1,188 สัญญา เป็น 54,281 สัญญา
ส่วนสถานะขายสุทธิของนักลงทุนกลุ่ม Commercial ลดลง 3,565 สัญญา มาอยู่ที่ 52,925 สัญญา จากรายงานการถือครองสถานะสัญญาล่วงหน้าทองคำมีการเปลี่ยนแปลงหลังจากที่นักลงทุนในกลุ่ม Non-Commercial ที่ขายออกมาตลอดกลับมาซื้อทองคำในสัปดาห์ที่ผ่านมา แต่ปริมาณการซื้อยังไม่มากนัก จึงยังไม่สามารถสรุปอะไรได้มากนัก 